Muzej prekinutih veza sinoć je u Los Angelesu osvojio zlato za najbolju muzejsku web stranicu. Radi se o međunarodnoj nagradi za dizajn i komunikaciju, International Design Communication Awards, koja se dodjeljuje izvrsnim inicijativama u umjetničkom svijetu.

Kako piše na njihovoj službenoj stranici, ovom nagradom žele poticati umjetničke organizacije da pronađu originalne i inventivne načine komuniciranja.

Novu stranicu pokrenuli su u studenom 2016.

Muzej prekinutih veza svoju novu, interaktivnu stranicu, pokrenuo je u studenom prošle godine. Kako kažu, namjera im je bila stvoriti platformu koja bi na neki način postala produžetak muzeja što im je, čini se, i uspjelo.

Stranica, baš kao i Muzej, namijenjena je ljudima koji su proživjeli nekakvo zanimljivo emocionalno iskustvo i spremni su ga podijeliti s cijelim svijetom. S druge strane, i oni znatiželjni mogu čitati anonimne priče ljudi kojima je u nekom trenu u životu slomljeno srce.

Otkad su pokrenuli novu stranicu, posjetilo ju je više od 120,000 tisuća ljudi, od kojih je većina iz Sjedninjenih Američkih Država, Njemačke, Ujedinjenog Kraljevstva i Kanade. Angažman na stranici veći je za 73 posto u odnosu na isti period prošle godine, a također, posjeti muzeju porasli su za 27 posto.

Uskoro izlazi i knjiga o Muzeju prekinutih veza

Inače, za nekoliko dana, 14. studenog, izlazi nova knjiga “Museum of Broken Relationships. Modern Love in 203 Everyday Objects” ( Muzej prekinutih veza: MModerna ljubav kroz 203 svakodnevna predmeta) u kojoj autori projekta, Olinka Vištica i Dražen Grubišić predstavljaju selekciju eksponata koje su ljudi ostavili njihovom Muzeju.